潘大临
赠张圣言画柯山图
我昔骑鲸游九州，上扣天关望冕旒。
群公侍旁好颜色，将顺帝旨成刚柔。
抱持日月不自献，蒙葺尘土归家丘。
结茅竹间今休已，炎暑避舍清飙留。
屋头清溪鸣书夜，当户古木蔽马牛。
苍头卢儿从高盖，传呼不到门巷幽。
两公忘言儿袖手，驱除睡魔须茶瓯。
谁传此意到旁郡，解衣盘礴烦张侯。
张侯落笔妙天下，未坠学士之风流。
欲见柯山入画图，丹青知君百不忧。
黄公不肯直南省，一麾已具东南舟。
请君援笔待公至，画我迎公竹阴里。